**European Youth Event, 2014**

Med 9. 5. in 11. 5. je v Strasbourgu potekal European Youth Event, ko je Evropski Parlament odprl svoja vrata številnim dijakom, študentom torej mladim iz celotne Evropske Unije. Ena izmed teh skupin mladih smo bili tudi mi.

Pot se je začela 8. maja, v četrtek ob desetih zvečer, v Strasbourg pa smo prispeli po dobrih enajstih urah vožnje. Najprej smo si ogledali mesto, kjer se, bolj kot kjerkoli drugod, stikata kulturi dveh (ne-koč in danes) najmočnejših sil v Evropi – Nemčije in Francije. Vpliv obeh držav je bilo mogoče opaziti povsod, če ne drugje v restavracijah, kjer so jedilniki pričali o zgodbi mesta, ki je ves čas prehajalo izfrancoskih rok v nemške in obratno. Še zanimivejši so bili prebivalci mesta (natakarji, prodajalci, osebje v hotelu ... ), ki so se z nami trudili govoriti karseda dobro angleščino, vendar se svojega francoskega naglasa niso mogli znebiti. Kdaj pa kdaj smo naleteli tudi na koga, ki se je dobesedno naredil francoza in bil z nami pripravljen komunicirati zgolj v nemščini oz. francoščini. Tako nam je znanje teh jezikov prišlo zelo prav.

Ogledu je sledila nastanitev v hotelu in prijava v parlamentu. EST-jevci so nato začeli z vajo, ostali smo šli nazaj v hotel, potem pa smo imeli čas zase. Večina nas je dokaj hitro zapustila svoje sobe in se odpravila v center mesta, od koder smo bili oddaljeni dober kilometer. Nekateri smo se najprej odpravili v katedralo, natančneje v stolp katedrale in se povzpeli do vrha, od koder je razgled resnično neverjeten. Potem smo v eni izmed restavracij jedli (domnevno) tradicionalne alzaške jedi, ki so, da ne bo pomote, vsaj v moji družbi, ugajale vsem. Drugi so šli pa po svoje. Sledilo je javljanje v hotelu in počitek.

Drugo jutro smo se odpravili proti Evropskemu Parlamentu. Najprej je bila otvoritev European Youth Eventa, sledil pa je vstop v prostore parlamenta, ki je potekal približno tako kot na letališču, torej s preverjanjem torb, jaken, nahrbtnikov itd. Nato so nas profesorji vodili do Hemicycla, kjer smo se udeležili debate z naslovom Let's Build Europe Together. Lahko smo se vživeli v vlogo poslancev, saj smo lahko sledili debati, če si dobil možnost, si lahko tudi izrazil svoje mnenje, mnenja oz. govore posameznikov so sproti prevajali v francoščino, nemščino, angleščino in španščino (to smo lahko poslušali preko slušalk), vsak izmed nas je lahko glasoval, ko so nam bila postavljena vprašanja na temo debate, rezultati pa so se nam v odstotkih tudi pokazali na majhnih ekrančkih na naših mizah. Sledili sta še predavanji na temo Erasmus Plus, potem pa prosti čas, da smo se razgledali po stojnicah, EST pa je znova imel vajo.

Popoldne smo gledali EST-jevce ob nastopu, ki je bi glede na dane okoliščine glede ozvočenja (po mojem bi vsak naš tehnik vedel več o tem kot gospod, ki je tukaj skrbel za ton), izvrsten. Ljudje so bili navdušeni, kar je bilo mogoče razbrati iz velike množice, ki se je zbrala okrog. Po nastopu smo se vrnili v hotel in preživeli zadnji večer, kakor je kdo želel. V soboto smo okrog poldneva odšli iz mesta in se pozno zvečer vrnili domov.

Na celotnem potovanju je prav gotovo vsak doživel nekaj, kar mu bo ostalo v spominu, pa naj bo to skrivanje v parlamentu, preklapljanje med jeziki v Hemicyclu, jemanje in kopičenje propagandnega materiala (kulice, ki smo jih dobili, dokaj dobro pišejo), dobra hrana, druženje ... Karkoli. Mogoče bo kdo prav zaradi tega nekoč grel stol v Evropskem Parlamentu. Mogoče ...

― Teja Dobnik

(Članek iz šolskega časopisa Borec, junij 2014)